BOSNA I HERCEGOVINA

FEDERACIJA BOSNE I HERCEGOVINE

TUZLANSKI KANTON 

OPĆINSKI SUD U ŽIVINICAMA 

Broj: 33 0 P 099790 24 P
Živinice, 23.10.2025. godine
Općinski sud u Živinicama, sudija Mina Gurda, u pravnoj stvari tužitelja S.Š. sin E. iz Ž., ..., kojeg zastupa punomoćnik Kemal Đulović advokat iz Živinica, protiv tuženog Grad Živinice koga zastupa zamjenik gradskog pravobranioca Damir Kupusović, radi utvrđivanja prava na posjed, v.sp. 9.900,00 KM, nakon što je održao glavnu raspravu dana 17.9.2025. godine u prisutnosti punomoćnika tužitelja i zastupnika tuženog,  donio je dana 23.10.2025. godine, sljedeću
P R E S U D U
I
Utvrđuje se da je tužitelj S.Š., sin E., iz Ž., stekao pravo na posjed na zemljišnoj parceli k.č.br. 7/9 zv. „Bare” u pov. od 4700 m2 upisanoj u p.l.br. 16 KO S., pa je tuženi dužan trpjeti da se po osnovu ove presude izvrši upis tužitelja na istoj parceli u novom posjedovnom listu iste KO u katastarskom operatu Grada Živinice, kao posjednika sa dijelom 1/1, kao I da mu naknadi troškove postupka u iznosu od 2.984,00 KM,  a sve u roku od 30 dana da dana prijema pisanog otpravka presude.

                                                                   II

Tuženi sa odbija sa zahtjevom za naknadu troškova  postupka.



O b r a z l o ž e nj e
Tužitelj je preko punomoćnika podnio ovom sudu tužbu protiv tuženog  dana  18.6.2024. godine, radi utvrđivanja prava na posjed. U tužbi i u toku postupka je naveo da je zemljišnoknjižni vlasnik (i faktički posjednik), sa dijelom 1/1 zemljišne parcele k.č.br. 310/2 zv.”Bare” u pov. 4700 m2 upisane u z.k.ul. br. 93 KO S., na kojoj je upisan kao nosilac prava vlasništva na temelju pravosnažne odluke organa uprave i to po osnovu rješenja Opštine Živinice, Opštinske uprava za imovinsko- pravne, geodetske i urbanističke poslove od 09.12.1997. godine. [image: image1.jpg]

Navedenoj parceli odgovara parcela k.č.br. 7/9 zv.”Bare” u pov. 4700 m2 upisana u p.l.br. 16 KO S., a tuženi je na istoj parceli evidentiran u katastarskom operatu, po tužitelju nepoznatom osnovu, kao posjednik sa dijelom 1/1. Rješenjem Opštine Živinice, Opštinska uprava za imovinskopravne, geodetske i urbanističke poslove, br.05/2-479-97 od 09.12.1997. godine, regulisano je da se tužitelju za njegovo ranije arondirano zemljište po rješenju SO-e Živinice br. 04/4-5947/270 od 31.10.1963. godine, daje u naknadu predmetno zemljište u pov. 4700 m2, označeno po novom premjeru kao k.č.br. 7/9, a po starom premjeru k.č.br. 310/2 KO S. Ova odluka organa uprave sadrži i klauzulu intabulandi, tj. određeno je da će se nakon pravosnažnosti tog rješenja izvršiti upis u novi P.L. i novi z.k.ul. iste KO u korist tužitelja. Navedeno rješenje steklo je pravosnažnost 24.12.1997. godine, a iz obrazloženja istog proizilazi da je od tužitelja još 1963. godine arondirano zemljište i predato u posjed PD „Spreča” kao korisniku arondacije, i to bez davanja naknade. Takođe, u obrazloženju tog rješenja je naglašeno da je pravosnažnom presudom Opštinskog suda u Tuzli br. P.491/77 od 11.05.1983. godine (pravosnažna 28.03.1991. godine) korisnik arondacije kao solidarni dužnik obavezan isplatiti novčane iznose označene u dinarima, kojim iznosima je odgovarao iznos 50.555,78 DM, te da je između tužitelja i PD „Spreča" u postupku izvršenja pravosnažne sudske presude zaključeno poravnanje kojim je usaglašen način davanje naknade dodjelom drugog zemljišta umjesto isplate naprijed navedenog novčanog duga. U postupku izvršenja Rješenja Opštine Živinice br. 05/2-479-97 od 09.12.1997. godine, tužitelj je podnio zahtjev za uknjižbu u zemljišno - knjižnoj evidenciji, a po istom zahtjevu doneseno je rješenje br. Dn.-1221/97 od 30.12.1997. godine kojim je zahtjev usvojen i određena uknjižba prava svojine u njegovu korist. [image: image4.jpg]

Budući da tužitelj, kao neuka stranka, greškom nije podnio zahtjev i u katastarski operat radi upisa svoga prava na posjed na predmetnoj zemljišnoj parceli, ista zemljišna parcela nastavila se evidentirati kao posjed ranijeg korisnika arondacije - PD „Spreča" Kalesija, a naknadno je upis u katastarskoj evidenciji promijenjen upisom predmetne parcele u korist Grada Živinice, pa je to predstavljalo razlog iz kojeg je odbijen zahtjev za upis u katastarskom operatu od strane Grada Živinice. Naveo je da je u neometanom kontinuiranom faktičkom posjedu i korištenju predmetne parcele, a sve u svojstvu stvarnog i formalno uknjiženog nosioca prava vlasništva na zemljištu, u periodu od skoro 30 godina, pa smatra da je stekao pravo na upis u katastarskom operatu kao savjesni i zakoniti posjednik na predmetnoj parceli. Tužbenim zahtjevom je tražio da se utvrdi da je stekao pravo na posjed na zemljišnoj parceli k.č.br. 7/9 zv. „Bare” u pov. od 4700 m2 upisanoj u p.l.br. 16 KO S., što je tuženi dužan trpjeti da se po osnovu ove presude izvrši upis tužitelja na istoj parceli u novom posjedovnom listu iste KO u katastarskom operatu Grada Živinice, kao posjednika sa dijelom 1/1. U završnoj riječi je predložio da sud usvoji tužbeni zahtjev I da tuženog obaveže na plaćanje troškova postupka. 
Tuženi je u pismenom odgovoru na tužbu i u toku postupka  osporio pravni i činjenični osnov tužbenog zahtjeva i istakao prigovor nedostatka pasivne legitimacije na strani tuženog. U završnoj riječi je  naveo da tužitelj nije uspio dokazati osnovanost tužbenog zahtjeva. Shodno odredbama Zakona o stvarnim pravima kao ni drugim pozitivnopravnim propisima nije predviđeno sticanje prava posjeda u sudskom postupku a da se paralelno sa time ne traži i utvrđivanje prava vlasništva. Ovakav i sličan stav u istovrsnim predmetima zauzeo je i VS F BiH kao i KS u Tuzli u svojoj odluci br 33 0 P 093297 24 Gž. Predložio je da sud usvoji tužbeni zahtjev I da tužitelja obaveže na plaćanje troškova postupka. 
Na glavnoj raspravi po prijedlogu tužitelja provedeni su dokazi  čitanjem i uvidom u:  posjedovni list br. 16 KO S. (za parcelu k.č.br. 7/9), zk. izvadak za parcelu k.č.br. 310/2 - z.k.ul.br. 93 KO S., rješenje Opštine Živinice br. 05/2-479-97 od 09.12.1997. godine, rješenje br. Dn.-1221/97 od 30.12.1997. godine, zk.izvadak za parcelu k.č.br. 310/2 KO S. izdat 30.12.1997. godine, dopis punomoćnika tužitelja pod nazivom „Prijedlog za sklapanje vansudskog poravnanja“ od 05.03.1997. godine, presuda Opštinskog suda u Tuzli br. P.491/77 od 11.05.1983. godine (pravosnažna dana 28.03.1991. godine), presuda Višeg suda u Tuzli br. Gž. 515/89 od 28.03.1991. godine, nalaz stalnih sudskih vještaka finansijske struke Šalaka Esada i Pijalović Mustafe od 28.02.1997. godine, zahtjev tužitelja upućen Općinskom sudu Tuzla, sačinjen 11.11.1996. godine (za izvršenje presude br.491/77 od 11.05.1983. godine), presuda Kantonalnog suda u Tuzli broj:  03 0 U 022061 21 U od 13.06.2022. godine,  izvršen je uviđaj na licu mjesta, izvršeno je vještačenje po vještaku geodetske struke – stručnom licu  Pačariz Midhatu  i saslušanje svjedoka M.A.,  D.M., S.K., kao i tužitelja kao parnične stranke. 
Po prijedlogu tuženog, izvršeno je čitanje I uvid u gore nabrojane materijalne dokaze i saslušanje svjedoka H.N.
Sud je na temelju ovako izvedenih dokaza, cijeneći ih u smislu čl. 8. Zakona o parničnom postupku („Službene novine F BiH“, broj 53/03, 73/05, 19/06 i 98/15 – u daljem tekstu: ZPP,  donio odluku kao u izreci presude iz sljedećih razloga: 

Predmet spora je  zahtjev tužitelja kao vlasnika, s upisanim vlasništvom u zemljišnim knjigama, za utvrđivanje prava posjeda na parceli k.č.br. 7/9 zv. „Bare” i upis prava posjeda u katastarski operat Grada Živinice gdje je upisan Grad Živinice sa pravom posjeda 1/1.

Nije sporno da je tužitelj upisan kao vlasnik sa 1/1 na parceli po sp.k.č.br. 310/2 zv.”Bare” u pov. 4700 m2 upisana u z.k.ul. br. 93 KO S., kojoj parceli  odgovara po np. parcela k.č.br. 7/9 zv.”Bare” u pov. 4700 m2 upisana u p.l. br. 16 KO S., na kojoj je tuženi Grad Živinice  evidentiran u katastarskom operatu kao posjednik sa 1/1.

Iz presude Opštinskog suda u Tuzli br. P.491/77 od 11.05.1983. godine (pravosnažna dana 28.03.1991. godine) utvrđeno je da su po tužbi tužitelja, u tom predmetu tuženi OOUR-i Biljna proizvodnja Kalesija i OOUR-a stočarska  proizvodnja Kalesija obavezani za arondirano zemljište da tužiocu S.Š. solidarno isplate iznos od 240.170,00 dinara sa kamatom I troškovima postupka.

Iz zahtjeva tužitelja upućen Općinskom sudu Tuzla, sačinjen 11.11.1996. godine (za izvršenje presude br.491/77 od 11.05.1983. godine), se vidi da je tužitelj sastavio ovaj zahtjev.

Iz rješenja Opštine Živinice br. 05/2-479-97 od 09.12.1997. godine, pravosnažno 24.12.1997. godine proizlazi da se tužitelju za njegovo ranije arondirano zemljište  po rješenju SO-e Živinice br. 04/4-5947/270 od 31.10.1963. godine, daje u naknadu  zemljište označeno po novom premjeru kao k.č.br. 7/9, a po starom premjeru k.č.br. 310/2 zv. Bara, njiva 4.klase  u površini od 4700 m2 KO S.  U stavu II ove odluke je određeno  da će se nakon pravosnažnosti tog rješenja izvršiti otpis parcela  iz dosadašnjeg pl I zk.ul a zatim izvršiti upis u novi P.L. i  z.k.ul. u korist tužitelja S.Š.   Iz  obrazloženja istog proizilazi da je organ uprave imao na uvidu pravosnažnu presudu Opštinskog suda u Tuzli br. P.491/77 od 11.05.1983. godine  i nalaz vještaka o procjeni štete po ovoj presudi. Takođe se konstatuje da je nesporno da su S.Š. arondirane nekretnine rješenjem od 31.10.1963. godine i da su predate u posjed  PD Spreča D.Vukovije bez davanja naknade.
Iz rješenja Opštinske uprave za imov. Pravne poslove Opštine Živinice br. Dn.-1221/97 od 30.12.1997. godine  proizlazi da je određena uknjižba prava svojine po gore navedenom rješenju od 09.12.1997. godine na k.č.br. 310/2 u korist   sa ranijeg vlasnika –društvena svojina pravo korištenja  PD Spreča Tuzla u korist S.Š.  sa 1/1.
Dana 22.5.2025. godine u ovom predmetu je održan uviđaj na licu mjesta uz učešće vještaka geodetske struke, prilikom čega je tužitelj pokazao predmetnu kč.7/9 zv. Bare koja se nalazi u naselju K., Grad Živinice  pored puta Živinice- Gračanica (ranije regionalni put Živinice- Šekovići) i sa istim graniči i ima direktan pristup sa istočne strane na put. Parcela je ravna, ograđena sa tri strane, osim sa zapadne strane gdje se nalazi zemljište Grada Živinice koje je pod travom. Predmetna nekretnina je zatečena zasijana od strane tužitelja kukuruzom u cijeloj površini u redovima. Po izjavi punomoćnika tužitelja predmetna parcela je dodijeljena tužitelju pravosnažnim rješenjem koje je priloženo u spis suda te da je u neometanom posjedu od 1997. Godine kada je bila dodjela, da ju je koristio tako što sije kukuruz i druge kulture.
Vještak geodetske struke – stručno lice Pačariz Midhat  je u pisanom nalazu I mišljenju od 17.6.2025. godine naveo da je parcela koja je predmet tužbenog zahtjeva označena u katastarskom operatu kao k.č.br.7/9 zv. „Bare” njiva 4 klase površine 4700 m2, upisana u posjedovni list. br.16 k.o. S. na ime posjednika/korisnika Grad Živinice sa dijelom posjeda 1/1. Istoj parceli u zemljišnoj knjizi odgovara parcela starog premjera označena kao k.č.br.310/2, oranica „Bare”, površine 4700 m2, upisana u zk. ul. br.93 k.o. Svojat, u Vlasničkom „B” listu kao vlasništvo S.Š. sa dijelom 1/1. Vještak je nadalje naveo da je  parcela k.č. br.7/9 u katastarskom operatu formirana 1997 godine prijavnim listom „B” br.9/96 od 27.10.1997. godine. Dana 5.9.1997. godine, Opštinska uprava za geodetske posłove zaprimila je zahtjev za cijepanje parcele zaveden pod brojem 05/952-117/97 podnosioca S.Š. vezanom za cijepanje parcele br. 7/1 (naveden broj matične parcele). Prijavnim listom „B” br.9/6 izvršeno je cijepanje parcele br.7/6 površine 66978 m2 na parcele br. 7/6 površine 62278 m2 i 7/9 površine 4700 m2. Službeno lice koje je obrađivalo prijavni list konstatuje u rubrici br.16 prijavnog lista da je cijepanje parcele izvršeno na osnovu vansudskog poravnanja br.429-01/97 od 17.07.1997. godine. Sastavni dio prijavnog lista je i skica premjeravanja sa dimenzijama novoformirane parcele (k.č. br. 7/9), te potpisima prisutnih stranaka Ovim prijavnim listom izvršena je samo tehnička promjena cijepanja parcele, dok su upisi prava posjeda  ostali nepromijenjeni (PD Spreča Kalesija). Za predmetnu parcelu Opštinska uprava za imovinsko-pravne, geodetske i urbanističke poslove dana 9.12.1997. godine je donijela Rješenje br.092-479-97 kojim se S.Š. u naknadu za njegovo ranije arondirano zemljište iz 1963. godine, daje zemljište označeno kao k.č.br.7/9 (s/p k.č.br.310/2) zv. „Bara”, njiva 4 klase u površini od 4700 m2, upisano u p.l.br.16 i z.k.ul.br.246, sve u k.o. S., k.č. br.80/98 (s/p 967/2) zv. „Spreča”, njiva 3 klase u površini od 1000 m2, upisana u p.l.br.455 k.o. Živinice Grad i z.k. ul. br.1693 k.o. Živinice. Na osnovu Rješenja Opštinske uprave za imovinsko-pravne, geodetske i urbanističke poslove broj DN. 1221/97 od 30.12.1997. godine  evidentno je da je u zemljišnoj knjizi na osnovu istog izvršena uknjižba parcele 310/2 (s/p) k.o. S. u korist S.Š. sina E. sa dijelom 1/1 i upis iste u novi zk.ul. br.350 k.o. S. Kasnijom elektronskom obradom zemljišne knjige 2008. godine formiran je elektronski uložak br.93 i prenešeno stanje iz zk.ul. br.350 k.o. S. Pravosnažno rješenje Opštine Živinice (05/2-479-97), koje je proknjiženo u zemljišnoj knjizi, nije proknjiženo u katastarskom operatu, iako je tada sadržavalo sve tehničke podatke (broj parcele, naziv, kultura i klasa) koji odgovaraju upisanim podacima u katastru. Po mišljenju vještaka za pomenuto Rješenje najvjerovatnije nije predat zahtjev za uknjižbu- upis u katastarski operat.   U kasnijem periodu dołazi do promjene stanja upisa prava posjeda u pojedovnom listu br.16 k.o. S. kako slijedi: Odlukom Općinskog vijeća Živinice br.09-056398/08 od 30.6.2008. godine vrši se prenos nepokretnosti u društvenoj svojini u katastarskom operatu Općine Živinice na zemljištu čiji je posjednik PD „Spreča” Kalesija na novog posjednika Općina Živinice a kasnije zbog promjene naziva -Grad Živinice. Druga parcela koja je istim rješenjem dodijeljena tužitelju (k.č.br.80/98 sp. 967/2 k.o. Ž.G.) u površini od 1000 m2, ista je proknjižena i u zemljišnjoj knjizi I u kat. Operatu. Vještak je u svom pojašnjenju kroz pitanja tuženog na glavnoj raspravi ponovio da je pravni osnov upisa u kat. Operat na Grad Živinice  rješenje Gradskog vijeća Živinice br 06-05-5907/2019 od 25.12.2019. godine, a prije toga upisano je na općinsko vijeće – Općina Živinice na osnovu odluke o prenosu nepokretnosti u društvenoj svojini koju je donijelo općinsko vijeće Živinice br 09-05-6389/08 od 30.06.2008. godine. Prije upisa na Općinu Živinice predmetna parcela je bila je upisana u katastru na poljoprivredno Dobro Spreča Kalesija, a u gruntu isto tako, a u Zemljišnoj knjizi  prije upisa na tužitelja predmetna parcela je bila upisana na poljoprivredno  Dobro Spreča, a nikada ranije nije bila  upisana na tuženog Grad Živinice. 
Sud  navedeni nalaz vještaka u cijelosti prihvata kao pravilan, jer je jasan i obrazložen, sačinjen u skladu sa pravilima struke i na temelju rezultata neposrednog opažanja i mjerenja sa uviđaja, a niti stranke nisu isticale nikakve primjedbe, osim što je tuženi paušalno prigovorio.
Po iskazu tužitelja predmetnu nekretninu posjeduje I koristi od 1997. Godine kada mu je I dodijeljeno I kada je uveden u posjed od strane geometra Opštine Živinice i komisije ispred PD Spreča i nikada ga nije niko u tome ometao. Zemljište koristi tako što sije žito, pšenicu, držao je pčele sve do danas. Nekretnina je  ostala u katastru na Opštini Žiivnice i ne zna zašto nije prevedena na njegovo ime.  
Svjedok S.K. koji je sin tužitelja  je u svom iskazu naveo da je pred Opštinskim sudom Tuzla vođen sudski postupak vezano za naknadu za očevo  arondirano zemljište da je donesena presuda 1991. Godine kojom su ocu dosuđena novčana sredstva, koja otac nije naplatio iako je više puta pokušavao. Nakon rata ponovo je pokušavao da naplati sredstva od PD Spreča Kalesija, ali nije bilo novca pa je direktor ponudio da u zamjenu za novac ocu dadnu adekvatno  zemljište, pa je postignuta vansudska nagodba da se umjesto naknade u novcu po navedenoj presudu ocu dadne dunum zemlje u Živinicama i 4 dunuma i 700 m u S. Ova nagodba je realizovana u potpunosti kako je dogovoreno  i u to je bila uključena Opština Živnice, a koja  je 1997. godine donijela rješenje  da se ocu S.Š. u zamjenu za arondirano zemljište dodijeli drugo zemljište u pov. od 4700 m2 u S. i 1000 m2 u Živnicama. Nakon donošenja rješenja izvršeno je cijepanje od strana geometra Općine Živinice I to zemljišta u Živnicama i u S., a otac je odmah ušao u posjed predmetnih nekretnina i počeo koristit, njega niko za sve te godine nije ometao u korištenju predmetne nekretnina. Zemljište je prevedeno na oca u vlasništvo, ali se ovo zemljište u S. I dalje vodi na Općini Živnice u katastru. 
Svjedok M.A. koji je bio zaposlenik  PD Spreča u periodu od 1970. do 2004. Godine, a u 1996 i 1997. Godini je obavljao poslove rukovodioca radne jedinice Toplice, a predmetno zemljište u Svojatu se nalazilo u okviru te radne jedinice. Izjavio je da tako zna da je PD Spreča bila dužna neka sredstva S.Š., ali nije imala mogućnost da isplati novčana sredstva nego mu je dala određeni dio zemljišta u naselju K., Opština Živnice, i drugo zemljište u Živnicama a koje je riješeno, dok ovo zemljište nije prevedeno u katastru na S.Š.  a u gruntovnici jeste. Predmetno zemlište je S.Š. ustupljeno 1997. Godine i odmah je postavljena međa na tom zemljišt I to je lično video na terenu a S.Š. je odmah i počeo sa korištenjem I niko ga nije u tome ometao.
Svjedok D.M. koji je takođe bio  zaposlen u PD Spreča je u svom iskazu naveo da nije poznat da je PD Spreča ustupila zemljište S.Š. iako je bio predsjednik Radničkog savjeta u Spreči ali je vidio njegov I zahtjev drugih ljudi u vezi zemlje da im Spreča vrati zemlju.

Svjedok H.N. je izjavio da nije učestvovao u donošenju rješenja od 09.12.1997. godine ali da je isto potpisao radeći u opštinskoj upravi Opštine Živinice.

Sud je prihvatio kao tačan iskaz tužitelja da predmetnu k.č.br.7/9  posjeduje I koristi od 1997. Godine kada mu je I dodijeljena za njegovo ranije arondirano zamljište i kada je uveden u posjed posjed od strane geometra Opštine Živinice i komisije ispred PD Spreča, što je potvrdio I svjedok  M.A. koji je tada bio rukovodilac radne jedinice Toplice, gdje se nalazi I predmetno zemljište u Svojatu koji je to lično video, te svjedok S.K.,  a I sud se uvjerio na licu mjesta  kada je zatekao obrađeno zemljište sa zasijanim kukuruzima od strane tužitelja.

Prema odredbi čl. 335. Zakona o stvarnim pravima, pravo na posjed može se utvrđivati i štiti pred sudom, nezavisno o trajanju i ishodu postupka za zaštitu posjeda.

.

U ovom postupku je utvrđeno da je tužitelj vlasnik  predmetne nekretnine i kao takav upisan u zemljišnim knjigama, da je posjednik iste  od 1997. Godine (28 godina neprekidno) kada mu je odlukom nadležnog organa i dodijeljena za njegovo ranije arondirano zamljište, a da tuženi na istoj nekretnini ima samo u katastru upisani “goli” posjed. 
 Budući da tužitelj svoje pravo na posjed izvodi iz prava vlasništva koje je stekao na osnovu odredbi člana 52. Zakona o stvarnim pravima (na osnovu odluke nadležnog organa) a  u postupku je dokazao da je u posjedu iste od 1997. Godine kada mu je dodijeljena u naknadu za njegovo ranije arondirano zemljište, tužitelj ima pravni interes da se kao posjednik, upiše i u katastar nekretnina. Naime, u pravilu je vlasnik, ujedno i posjednik stvari, jer ga njegovo pravo vlasništva ovlašćuje na posjed stvari - da stvar upotrebljava, koristi je i s njom raspolaže, pa kako je u Katastru Grada Živinice, kao posjednik predmetne parcele upisan tuženi, to je osnovan i zahtjev da se u katastarskom operatu Grada Živinice tužitelj upiše kao posjednik predmetne k.č.br.7/9. Ovakav pravni stav zauzeo je i  Vrhovni sud F BIH u odluci broj: 126 0 P 197351 23 Rev.
Tuženi se poziva na odluku Kantonalnog suda u Tuzli broj: 33 0 P 093297 24 Gž u kojoj je odbijen tužbeni zahtjev tužitelja za utvrđenje  prava na posjed na nekretinama u kojoj odluci se Kantonalni sud pozvao na pravno shvatanje VS FBIH broj: 126 0 P 223800 25 Spp od  05.03.2025. godine.  Međutim u navedenoj odluci I pravnom shvatanju se radi o slučaju kada tužitelj podnose tužbu koji nije u zemljišnoj knjizi upisan kao vlasnik nekretnina koje su predmet tužbenog zahtjeva, niti je tužbom istovremeno traženo utvrđenje prava vlasništva na toj nekretnini, a što ovdje nije slučaj. U ovom slučaju se radi kako je naprijed navedeno o tužbi tužitelja koji je vlasnik  predmetne nekretnine i kao takav upisan u zemljišnim knjigama koji svoje pravo posjeda izvodi iz prava vlasništva. 
Ostale materijalne dokaze je sud cijenio ali nije posebno  obrazlagao jer to nije bilo potrebno.
 Iz navedenih razloga sud je odlučio kao u izreci presude.
Odluku o troškovima parničnog postupka sud je donio u skladu sa odredbom člana 386. stav 1. ZPP, a sve prema Tarifi o nagradama i naknadama troškova za rad advokata u Federaciji Bosne i Hercegovine (Sl.novine F BiH, br. 22/04 i 24/04) i člana 15.  Tarife o nagradama i naknadi troškova za rad advokata FBiH  („Sl. novine Federacije BiH“, broj 43/25, i 45/25) uspjehu u parnici i  vrijednosti spora označenoj u tužbi. 
Sud je obavezao tuženog da tužitelju naknadi troškove parničnog postupka u iznosu od 2.984,00 KM. Dosuđeni troškovi sastoje se od nagrade za sastav tužbe  u iznosu od 360,00 KM, zastupanja na pripremnom ročištu od 06.02.2025. godine u iznosu od 360,00 KM, zastupanja na uviđaju od 22.5.2025. godine  u iznosu od 270,00 KM, zastupanja na glavnoj raspravi od 15.7.2025. godine u iznosu od 672,00 KM, zastupanja na nastavku glavne rasprave od 17.9.2025. godine u iznosu od 672,00 KM, te iznos  300,00 KM na ime takse na tužbu i presudu i 350,00 KM za troškove vještačenja, što  čini ukupan iznos od  2.984,00 KM. 

Tuženi je u cijelosti odbijen sa zahtjevom za naknadu troškova postupka iz razloga što je izgubio parnicu protiv tužitelja.

Sudija
 

Mina Gurda
POUKA O PRAVNOM LIJEKU: Protiv ove presude može se izjaviti žalba Kantonalnom sudu Tuzla u roku od 30 dana od dana prijema presude. Žalba se podnosi putem ovog suda u tri primjerka. 

